ઘરમાંથી એક વીસ-પચીસ વરસની લાગતી સ્ત્રી બહાર આવી. એના હાથમાં એક મોટું ટોપિયું હતું. પેલા યુવાનની પત્ની હશે એમ લાગ્યું. આ સ્ત્રીએ એમના હાથમાંનું ટોપિયું અમારી પાસે મૂક્યું. એ છાસથી ભરેલું હતું. અને એ બાઈ… શ્યામવર્ણી કાયા, પણ એનું રૂપ અનેરું. આંખો મોટી અને મોહિત કરતી. રોંદા કે બીજા કોઈ કુશળ કલાકારના હાથમાંથી જાણે કોઈ અદ્‍ભુત શિલ્પ ઘડાયું હોય અને પછી તેની સામે આવીને ઊભા હોઈએ તેવું લાગે તેવી તેની કાયા. આ શું જોઈ રહ્યા છીએ. એ બાઈ જેટલી સૌંદર્યવતી હતી તેટલી જ લાગણી ભરેલી. અને એ લાગણી જ વરતાતી હતી તેના હાથમાંના તપેલામાં. અમને સૌને તો જાણે સ્વર્ગમાંથી કોઈ પરીએ આવીને અમૃતનો કુંભ આપ્યો હોય તેવું લાગ્યું. એની છાસથી અમારું ગળું કૂણું થયું હતું તેમ અમારાં હૃદય પણ લાગણીભીનાં થયાં હતાં.